**Informatīvais ziņojums**

**par Eiropas Savienības vides ministru 2020. gada 23. jūnija videokonferencē izskatāmajiem jautājumiem**

2020. gada 23. jūnijā notiks Eiropas Savienības (turpmāk – ES) vides ministru neformālā augsta līmeņa videokonference (turpmāk – neformālā sanāksme).

Neformālajā sanāksmē ir plānota ministru viedokļu apmaiņa par to, kā Aprites ekonomikas rīcības plāns[[1]](#footnote-2), ES Bioloģiskās daudzveidības stratēģija 2030. gadam[[2]](#footnote-3) un klimata politika var sekmēt virzību uz zaļu atjaunošanos pēc COVID – 19 krīzes.

Covid-19 pandēmija ir skārusi visus ES iedzīvotājus un tautsaimniecības nozares. Tomēr pandēmijas ekonomiskās un sociālās sekas dažādās dalībvalstīs ievērojami atšķiras, tāpat kā to spēja reaģēt uz satricinājumiem. Tas draud radīt nesamērīgas atšķirības starp ES dalībvalstu tautsaimniecībām un rada nopietnu spriedzi vienotajā tirgū. Lai novērstu kaitējumu, ko ekonomikai un sociālajā jomai nodarījusi COVID – 19 pandēmija un nostādītu ES uz ilgtspējīgas un noturīgas atveseļošanās ceļa, ir jāturpina darbs pie Eiropas Zaļā kursa[[3]](#footnote-4) galveno rīcībpolitiku un pasākumu īstenošanas. Zaļā un digitālā transformācija būs galvenais ES izaugsmes virzītājspēks.

Lai iedarbinātu Eiropas Zaļā kursa īstenošanu, Eiropas Komisija (turpmāk - EK) šī gada pirmajā pusē publicēja trīs būtiskas iniciatīvas: Eiropas Klimata likumu, Aprites ekonomikas rīcības plānu un ES Bioloģiskās daudzveidības stratēģiju 2030. gadam. Šīs iniciatīvas ir pamatā ES ilgtermiņa klimata un vides politiku jomām, un kopā ar citām Eiropas Zaļā kursa rīcībpolitikām sniedz atbalstu ES Atveseļošanas plānam[[4]](#footnote-5) virzībai uz modernu, ilgtspējīgu un konkurētspējīgu ekonomiku.

**Klimata politika un zaļā atjaunošanās**

Lai atgūtos pēc krīzes, būs jāpanāk gan ekonomikas izaugsme, gan mērķu klimata jomā sasniegšana. Klimata pārmaiņas notiek un klimata rīcības steidzamība Covid-19 izraisītās krīzes dēļ nav mazinājusies.

Lai arī ārkārtas pasākumi šobrīd ir prioritāte un ierobežojumi būs spēkā arī nākamajos mēnešos, ir jāturpina atbalstīt ES iniciatīvas un pasākumus, kuru mērķis ir samazināt siltumnīcefekta gāzu emisijas un virzīties uz klimatnoturīgumu.

Dalībvalstu atveseļošanās plāniem jābalstās uz investīciju un reformu prioritātēm, saskaņā ar to nacionālajiem enerģētikas un klimata plāniem, taisnīgas pārkārtošanās teritoriālajiem plāniem un darbības programmām ES fondu ietvaros. Efektīva klimata un vides politika ir būtiska, lai nodrošinātu, ka atveseļošanas plāni veicina ilgtspējīgas investīcijas nākotnei. Eiropas Zaļajam kursam var būt liela nozīme, nodrošinot ilgtspējīgu ES ekonomikas atveseļošanos. Koncentrēšanos ekonomikas pārejai uz videi nekaitīgu izaugsmi un klimatneitralitāti jāizmanto kā iespēja, lai stimulētu ekonomiku un veicinātu zaļo tehnoloģiju attīstību. Tāpat ES līmenī nepieciešama jaunu nozaru attīstība, ņemot vērā, ka siltumnīcefekta gāzu emisiju samazināšana prasīs jaunu tehnoloģiju un risinājumu ieviešanu - izmantojot pētniecību un inovācijas, tādējādi stiprinot ES un Latvijas globālo konkurētspēju nākotnē. Arī digitālo jautājumu sasaistei ar vides un klimata jautājumiem būs ļoti liela nozīme ekonomikas atveseļošanā un virzībā uz klimatneitralitāti. ES jāveicina digitalizācijas izmantošana, lai uzlabotu rīcību klimata jomā, ņemot vērā, ka digitālā attīstība paver milzīgas iespējas pārejā uz klimatneitralitāti.

EK 2020. gada 4. martā publicēja priekšlikumu Eiropas Parlamenta un Padomes Regulai, ar ko izveido sistēmu klimatneitralitātes sasniegšanai un groza Regulu Nr. 2018/1999/ES (turpmāk – ES Klimata likums)[[5]](#footnote-6), kas paredz juridiski saistošā veidā nostiprināt ES klimatneitralitātes sasniegšanas mērķi 2050. gadā. Horvātijas prezidentūras izplatītajā diskusiju dokumentā pieminēts, ka ES Klimata likumam būs ļoti būtiska nozīme zaļas un klimatam draudzīgas ekonomiskās atveseļošanās īstenošanai.

Latvija, šī gada sākumā, iesniedzot EK Latvijas stratēģiju klimatneitralitātes sasniegšanai līdz 2050. gadam, tāpat kā vairums ES dalībvalstu, ir apņēmusies sasniegt klimatneitralitāti nacionālā līmenī[[6]](#footnote-7).

Latvija iestājas par ambiciozāku klimata mērķu sasniegšanu, t.sk. izvirzot mērķi samazināt kopējo siltumnīcefekta gāzu emisiju apjomu par 55 % līdz 2030. gadam salīdzinājumā ar 1990. gadu.

Latvijas nostāja

* Latvija uzskata, ka pēc Covid-19 krīzes atveseļošanās finansējumam ir jābūt saskanīgam ar Parīzes nolīguma mērķiem un ES virzību uz klimatneitralitāti 2050. gadā.
* Neskatoties uz šī brīža ekonomisko un veselības krīzi, klimata pārmaiņas joprojām ir viens no mūsdienu lielākajiem globālajiem izaicinājumiem, kam nepieciešama steidzama un izlēmīga rīcība un atbilstošs finansējums.
* Latvija uzskata, ka investīcijas klimatneitralitātes mērķu sasniegšanai sekmēs ekonomisko izaugsmi, radīs jaunas darba vietas, inovācijas un palielinās ES globālo konkurētspēju ilgtermiņā.
* Latvija uzskata, ka izglītībai un prasmju attīstībai, pārkvalifikācijai, pētniecībai un inovācijai (t.sk. digitālajām inovācijām un ekoinovācijām, kā arī sociālajām inovācijām) būs ļoti būtiska loma virzībā uz klimatneitralitāti. Tikpat būtiska loma būs arī sekmīgai digitālajai transformācijai.
* Latvija atbalsta ES klimatneitralitātes mērķa uz 2050. gadu nostiprināšanu ES Klimata likumā, kā arī atbalsta ES 2030. gada siltumnīcefekta gāzu emisiju samazināšanas mērķi paaugstināt līdz - 55% (salīdzinājumā ar 1990. gadu). Vienlaikus Latvijai ir svarīgi, lai ES līmenī tiktu paredzēti un nodrošināti papildu ES finanšu resursi jauno mērķu sasniegšanai, jo mērķu paaugstināšana nevar tikt atrauta no finansējuma apjoma noteikšanas.

Latvijas sākotnējais vērtējums par Eiropas Zaļo kursu iekļauts informatīvajā ziņojumā „Eiropas Zaļais kurss”, kas izskatīts Ministru kabineta 2020. gada 11. februāra sēdē.

Latvijas nacionālā pozīcija Nr. 1 “Par priekšlikumu Eiropas Parlamenta un Padomes Regulai ar ko izveido sistēmu klimatneitralitātes sasniegšanai un groza Regulu (ES) Nr.2018/1999 (Eiropas Klimata likums)” tika apstiprināta Ministru kabineta 2020. gada 21. maija sēdē.

**ES Bioloģiskās daudzveidības stratēģija 2030. gadam**

ES Bioloģiskās daudzveidības stratēģija 2030. gadam (turpmāk - Bioloģiskās daudzveidības stratēģija) publicēta š.g. 20. maijā kā daļa no kopējās ES Zaļā kursa dokumentu pakotnes. Bioloģiskās daudzveidības stratēģija piedāvā transformējošu plānu, lai risinātu bioloģiskās daudzveidības krīzi, aizsargājot un atjaunojot dabu. Tā pievēršas pieciem galvenajiem bioloģiskās daudzveidības izzušanas iemesliem (zemes un ūdeņu izmantošanas izmaiņas, resursu pārmērīga izmantošana, klimata pārmaiņas, piesārņojums un invazīvās sugas) un iezīmē pastiprinātu pārvaldības ietvaru, nodrošinot pilnīgu ES normatīvo aktu ieviešanu. Bioloģiskās daudzveidības stratēģija darbosies kopā ar citām Zaļā kursa iniciatīvām un būs ietvars ES zaļajai ekonomikas pārveidei, tostarp industriālai, enerģijas, aprites ekonomikai un pārejai uz ilgtspējīgu pārtiku. Galvenais mērķis: līdz 2030. gadam sasniegt Eiropas bioloģiskās daudzveidības atveseļošanos, kas sniedz labumu cilvēkiem, planētai, klimatam un mūsu ekonomikai.

Bioloģiskās daudzveidības stratēģija attīsta četrus virzienus bioloģiskās daudzveidības saglabāšanā:

1. Plašāka dabas aizsardzība. Bioloģiskās daudzveidības stratēģija paredz palielināt aizsargāto teritoriju platību līdz 30% no ES sauszemes un 30% no jūras platības, vienlaikus līdz 10% aizsargāto platību nodrošinot stingru aizsardzību.
2. Dabas atjaunošana. Bioloģiskās daudzveidības stratēģija paredz gan izstrādāt priekšlikumus juridiski saistošam Dabas atjaunošanas plānam, gan samazināt tautsaimniecības nozaru radīto slodzi uz bioloģisko daudzveidību. Bioloģiskās daudzveidības stratēģijā īpaša vērība veltīta lauksaimniecībai un mežsaimniecībai.
3. Bioloģiskās daudzveidības saglabāšanas pārvaldības uzlabošana. Tas iekļauj normatīvo aktu labāku ieviešanu, plašāku bioloģiskās daudzveidības saglabāšanas aspektu integrēšanu nozaru politikā un lēmumos, kā arī finansējuma palielināšanu gan no ES un nacionālajiem budžetiem, gan piesaistot privātos līdzekļus.
4. Bioloģiskas daudzveidības saglabāšana globālā mērogā. Bioloģiskās daudzveidības stratēģija paredz aktīvu ES iesaisti globālo bioloģiskās daudzveidības mērķu formulēšanā pēc 2020. gada, kā arī plašāku bioloģiskās daudzveidības jautājumu integrēšanu starptautiskās tirdzniecības līgumos, u.t.t.

Vienlaikus ar Bioloģiskās daudzveidības stratēģiju tika publicēta stratēģija “No lauka līdz galdam”[[7]](#footnote-8). Stratēģijā “No lauka līdz galdam” vispusīgi aplūkotas ilgtspējīgas pārtikas sistēmas problēmas un atzīta nesaraujamā saikne starp veselīgiem cilvēkiem, sabiedrību un planētu.

Stratēģijas “No lauka līdz galdam” mērķisir virzīties uz veselīgāku un ilgtspējīgāku ES pārtikas sistēmu, apgādājot Eiropas iedzīvotājus ar veselīgu, cenas ziņā pieejamu un ilgtspējīgu pārtiku, aizsargājot vidi un saglabājot bioloģisko daudzveidību, apkarojot klimata pārmaiņas un radot taisnīgu ekonomisko atdevi piegādes ķēdē.

Pasākumi, kas vērsti uz lauksaimniecības radītās slodzes samazināšanu uz bioloģisko daudzveidību abās stratēģijās ir saskaņoti.

Latvijas nostāja

Latvija atzinīgi novērtē EK izstrādātās stratēģijas, jo īpaši nodrošinot pasākumu saskaņotību attiecībā uz lauksamniecības radīto slodzi.

Latvija piekrīt, ka aizsargājamo teritoriju veidošana ir nozīmīgs instruments bioloģiskās daudzveidības saglabāšanā, tomēr jāņem vērā, ka gan ES dabas direktīvas, gan starptautiskās konvencijas, kurām daudzas ES dalībvalstis un arī ES kopumā ir pievienojušās, paredz plašāku bioloģiskās daudzveidības saglabāšanu, kas nav panākams tikai ar aizsargājamo teritoriju veidošanu. Tādēļ Bioloģiskās daudzveidības stratēģijas ieviešanā lielāka vērība jāvērš arī citiem dabas aizsardzības rīkiem, jo īpaši brīvprātīgai zemes īpašnieku iesaistei un izglītošanai, kā arī zemnieku, zivsaimnieku u.c. pārtikas piegādes ķēdes dalībnieku apmācīšanai. Latvijai ir būtiski, lai ietvarprogramma “Apvārsnis Eiropa” palīdzētu samazināt inovāciju nevienlīdzību starp ES dalībvalstīm.

Latvija atbalsta Bioloģiskās daudzveidības stratēģijas nostāju atjaunot apputeksnētāju populācijas, jo to klātbūtne ir nepieciešama gan savvaļas ekosistēmu saglabāšanai, gan lauksaimniecības un pārtikas drošībai nākotnē.

Latvija norāda, ka ne vienmēr Bioloģiskās daudzveidības stratēģijā ietvertie ambiciozie mērķi ir pietiekami detalizēti aprakstīti attiecībā uz šo mērķu sasniegšanas tehniskajiem aspektiem, tajā skaitā definīcijām un izejas datiem. Tāpat svarīgi panākt Bioloģiskās daudzveidības stratēģijas un stratēģijas “No lauka līdz galdam” saskaņotu ieviešanu. Latvija norāda, ka subsīdijas bioloģiski ražotai pārtikai ES līmenī palīdzētu abu stratēģiju ieviešanai, nodrošinot gan dabas aizsardzības standartus, gan lauksaimniecības zemju resursu saglabāšanu.

Latvija atzinīgi novērtē Bioloģiskās daudzveidības stratēģijas ambīciju līmeni, tomēr norāda, ka visu šo pasākumu ieviešanai būs nepieciešami ievērojami finanšu līdzekļi, kuru avots vēl nav zināms.

Bioloģiskās daudzveidības stratēģijā paredzētie papildu dabas saglabāšanas un atjaunošanas pasākumi ir savstarpēji atbalstoši un nepieciešami arī aprites ekonomikas perspektīvā. Ieviešot ekonomikā dabas sistēmās balstītus risinājumus un arvien vairāk apritē iekļaujot dabiskus izejmateriālus, varētu palielināties zaļās un zilās infrastruktūras teritorijas un pieaugt dabas materiālu pieprasījums.

Kopumā būtiski Atjaunošanas plāna finanšu līdzekļus paredzēt un izmantot savstarpēji atbalstošās Zaļā kursa rīcībās, piemēram, tādās, kas neveicina dabas resursu noplicināšanu un bioloģiskās daudzveidības samazināšanos.

**Jauns aprites ekonomikas rīcības plāns**

2020. gada 11. martā tika publicēts paziņojums “Jauns aprites ekonomikas rīcības plāns. Par tīrāku un konkurētspējīgāku Eiropu” (turpmāk - Aprites ekonomikas rīcības plāns), kas iezīmē iniciatīvas, kuras skars visus produktu aprites cikla posmus un dažādas materiālu grupas, panākot, ka saražotie produkti ir ilgtspējīgi un ilglietojami, un sabiedrība var pilnvērtīgi iesaistīties aprites ekonomikā un izmantot pozitīvo pārmaiņu sniegtās priekšrocības. Aprites ekonomikas rīcības plāns ir nozīmīgs instruments ES zaļās ekonomikas jeb zaļās izaugsmes attīstībai, veidojot ietvaru kompleksu un savstarpēji saistītu politiku sistēmai, kur lielāka loma ir pievērsta oglekļa mazietilpīgai un ilgtspējīgai attīstībai, saskaņotai ķīmisko vielu, produktu un atkritumu pārvaldības politikai.

COVID-19 izraisītās krīzes apstākļos Aprites ekonomikas rīcības plānam ir potenciāls sekmēt dažādotu piegādes ķēžu izveidi, stiprināt finanšu tirgus noturīgumu, sekmēt “zaļo” darba vietu izveidi, kā arī sniegt atbalstu industrijām pielāgoties mainīgākiem apstākļiem. Aprites ekonomikas rīcības plāna ieviešana ir īpaši nozīmīga, lai stimulētu ilgtspējīgu atlabšanu, attīstītu ES industriālo konkurētspēju, kā arī ieviestu ilgtermiņa sociālas un ekonomiskas pārmaiņas. Pašmērķis nav atgriezties pie vecajiem ieradumiem, bet gan tiekties uz zaļu un ilgtspējīgu atveseļošanos. Tā pamatā ir investīcijas zaļajās tehnoloģijās, kam ir jākalpo visas sabiedrības labā, lai Eiropa varētu labāk sagatavoties krīzes situācijām. To būs iespējams īstenot investējot pētniecībā uz zinātnē.

Aprites ekonomikas rīcības plānā ietverto darbības virzienu un pasākumu īstenošana sekmēs ES virzību uz zaļu atjaunošanos pēc COVID – 19 krīzes, jo Aprites ekonomikas rīcības plāna ilgtermiņa mērķis ir ekonomiskās sistēmas pārkārtošana uz ražotājam, patērētājam un videi draudzīgāku veidolu. Pasākumi, kas dos vislielāko ieguldījumu COVID – 19 pēc-krīzes periodā, ir:

* produktu un izejvielu piegādes ķēžu saīsināšana – ražošanai nepieciešamo izejvielu un komponentu piegāde balstīta lokālu vienību ķēdēs;
* preču otrreizējā izmantošana – lietotu, bet jau gatavu preču iegāde ir gan ekonomiski, gan ekoloģiski labāks risinājums par jaunu preču iegādi;
* preču noma – gan ekonomiski, gan ekoloģiski labāks risinājums par jaunu preču iegādi, bet atšķirībā no preču otrreizējās izmantošanas, preču noma attiecināma uz jaunām precēm. Nomājot pircējs maksā par preces sniegto pakalpojumu (piemēram, “gaismu” no gaismas objektiem), ne preci. Šādā modelī pārdevējs ir ieinteresēts, lai nomājamā prece kalpo pēc iespējas ilgāk un kvalitatīvāk, tādējādi samazinās arī radīto atkritumu daudzums;
* atbalsts preču labošanas sektoram – plašāka preču garantijas remonta un citu remonta pakalpojumu pieejamība, nodrošinot patērētājiem tirdzniecības vietā uzticamas un atbilstošas informācijas par produktiem saņemšanu, tostarp par to kalpošanas laiku un remonta pakalpojumu, rezerves daļu un remonta rokasgrāmatu pieejamību;

Latvijas nostāja

Latvijas nacionālā pozīcija par “Jauns aprites ekonomikas rīcības plāns. Par tīrāku un konkurētspējīgāku Eiropu” apstiprināta š.g. 28. aprīļa Ministru kabineta sēdē.

Latvija uzskata, ka efektīvai rīcībai aprites ekonomikas jomā pēc COVID – 19 krīzes jāiet kopsolī ar ES un Latvijas virzību uz klimatneitralitāti, kā arī bioloģiskās daudzveidības un ekosistēmu saglabāšanu.

Latvija atbalsta Aprites ekonomikas rīcības plāna galvenos darbības virzienus, lai padarītu ilgtspējīgus produktus par normu ES, un pasākumus, kas patērētājiem padarītu pieejamu ticamu informāciju par produktu labojamību un ilgmūžību un nodrošinātu "tiesības uz remontu”, kā arī veicinātu otrreizējo izejvielu tirgus attīstību ES. Tomēr Latvijai ir bažas, ka bez atbilstošu un savstarpēji papildinošu ES finanšu instrumentu pieejamības, kas nodrošina nepieciešamās sinerģijas starp nozarēm, jaunu prasību ieviešana var būt apgrūtināta vai neizpildāma.

**Latvijas delegācija**

Delegācijas vadītājs: **Juris Pūce,** Vides aizsardzības un reģionālās attīstības ministrs

Delegācijas dalībnieki: **Alda Ozola**, Vides aizsardzības un reģionālās attīstības ministrijas valsts sekretāra vietniece;

**Alise Balode,** pastāvīgās pārstāves vietniece Latvijas Republikas Pastāvīgā pārstāvniecība Eiropas Savienībā

**Linda Leja,** Vides aizsardzības un reģionālās attīstības ministrijas nozares padomniece, Latvijas Republikas Pastāvīgā pārstāvniecība Eiropas Savienībā

**Elīna Baltroka**, Vides aizsardzības un reģionālās attīstības ministrijas Klimata pārmaiņu departamenta Klimata pārmaiņu un adaptācijas politikas nodaļas vadītāja;

**Anna Popkova,** Vides aizsardzības un reģionālās attīstības ministrijas Klimata pārmaiņu departamenta Klimata pārmaiņu un adaptācijas politikas nodaļas vecākā eksperte.

Vides aizsardzības un reģionālās attīstības ministrs J. Pūce

Valsts sekretārs E. Balševics

1. <https://eur-lex.europa.eu/legal-content/EN/TXT/?qid=1584434950660&uri=CELEX:52020DC0098> [↑](#footnote-ref-2)
2. <https://eur-lex.europa.eu/legal-content/EN/TXT/?qid=1591350647545&uri=CELEX:52020DC0380> [↑](#footnote-ref-3)
3. <https://eur-lex.europa.eu/legal-content/EN/TXT/?qid=1591860453794&uri=CELEX:52019DC0640> [↑](#footnote-ref-4)
4. <https://eur-lex.europa.eu/legal-content/EN/TXT/?qid=1590732521013&uri=COM%3A2020%3A456%3AFIN> [↑](#footnote-ref-5)
5. https://eur-lex.europa.eu/legal-content/EN/TXT/?qid=1547536916236&uri=CELEX:52020PC0080 [↑](#footnote-ref-6)
6. ES valstu un to valdību vadītāji pagājušā gada decembrī, Eiropadomes laikā vienojās līdz 2050. gadam panākt klimatneitrālu ES. Secinājumi pieejami: <https://data.consilium.europa.eu/doc/document/ST-29-2019-INIT/lv/pdf> [↑](#footnote-ref-7)
7. <https://eur-lex.europa.eu/legal-content/LV/TXT/?qid=1590404602495&uri=CELEX%3A52020DC0381> [↑](#footnote-ref-8)